কিন্তু সে-থাকা থাকে কি? আগের রেশই যে বরং থেকে যায় মনের গহীনে। অতো সহজে উবে যায় না সেই অনুত্তর ধাঁধাটা। খুঁতখুঁত করতে থাকে পোড়োদের মন। আচ্ছা, এমনও তো হতে পারে কেবল মাহমুদেরই নয়; আলী জামান, খসরু আর শামীমুলেরও শয্যাসঙ্গিনী হয়েছিল শাহনাজ। হতে পারে না কি? নইলে প্রাগৈতিহাসিক আকর্ষণে শাহনাজের শামীমুলের ঘরে ছুটে যাবার এক-দেড় মাস পরে ডাক্তার যখন জানালেন যে, নতুন অতিথি আসছে, তখন শাহনাজ কেনই-বা বলে উঠল, ‘কিন্তু কবে হলো!’ না, এটা কোনো প্রশ্ন ছিল না। ছিল উদ্বেগ কিংবা উৎকণ্ঠা। আবার উচ্ছ্বাসও হতে পারে। বাক্যশেষে বিস্ময়চিহ্নটি (!) বসিয়ে এখানেও একটা ধাঁধাজাল বুনে দিয়েছেন সাবের।